CELEX: 62019TN0481
Language: da
Date: 2019-07-08 00:00:00
Title: Sag T-481/19: Sag anlagt den 8. juli 2019 — Portigon mod SRB

9.9.2019   
            
            
               DA
            
            
               Den Europæiske Unions Tidende
            
            
               C 305/59
            
         
      Sag anlagt den 8. juli 2019 — Portigon mod SRB
      (Sag T-481/19)
      (2019/C 305/70)
      Processprog: tysk
      
         Parter
      
      
         Sagsøger: Portigon AG (Düsseldorf, Tyskland) (ved advokaterne D. Bliesener, V. Jungkind og F. Geber)
      
         Sagsøgt: Den Fælles Afviklingsinstans (SRB)
      
         Sagsøgerens påstande
      
      
                  —
               
               
                  Afgørelse truffet af Den Fælles Afviklingsinstans den 16. april 2019 om beregning af ex ante-bidraget til Den Fælles Afviklingsfond for 2019 (nr. SRB/ES/SRF/2019/10) annulleres, for så vidt som den vedrører sagsøgeren.
               
            
                  —
               
               
                  Sagen udsættes i henhold til artikel 69, litra c) og d), i Rettens procesreglement, indtil der er truffet endelig afgørelse i sag T-365/16, sag T-420/17 og sag T-413/18, eller indtil disse sager på anden måde afsluttes.
               
            
                  —
               
               
                  Den Fælles Afviklingsinstans tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført otte anbringender.
      
                  1.
               
               
                  Første anbringende om tilsidesættelse af artikel 70, stk. 2, første til tredje afsnit, i forordning (EU) nr. 806/2014 (1), sammenholdt med artikel 8, stk. 1, litra d), i gennemførelsesforordning (EU) 2015/81 (2), artikel 103, stk. 7, i direktiv 2014/59/EU (3) og artikel 114 TEUF
                  
                              —
                           
                           
                              Sagsøgte har med urette undergivet sagsøgeren pligt til at indbetale bidrag, idet forordning (EU) nr. 806/2014 og direktiv 2014/59/EU ikke foreskriver en bidragspligt for institutter, som er under afvikling. Artikel 114 TEUF indeholder et forbud mod at opkræve bidrag fra institutter såsom sagsøgeren.
                           
                        
                              —
                           
                           
                              Lovgiver kunne ikke med rette basere bidragspligten på artikel 114 TEUF, da den ikke har relevans for det indre marked. EU-harmoniserede bidragsregler letter hverken udøvelsen af de grundlæggende friheder eller afhjælper væsentlige konkurrenceforvridninger for så vidt angår institutter, der har trukket sig tilbage fra markedet.
                           
                        
                              —
                           
                           
                              Sagsøgte har med urette undergivet sagsøgeren pligt til at indbetale bidrag, da instituttet ikke er risikoeksponeret, en afvikling af instituttet er udelukket efter forordning (EU) nr. 806/2014, og instituttet ikke har nogen betydning for stabiliteten i det finansielle system.
                           
                        
                              —
                           
                           
                              Sagsøgeren har ikke indledt nye forretninger siden begyndelsen af 2012 og er som følge af en afgørelse om støtte fra Europa-Kommissionen under afvikling. Den største del af de passiver, som sagsøgeren har tilbage, forvalter instituttet på vegne af en anden retlig enhed.
                           
                        
                              —
                           
                           
                              Delegeret forordning (EU) 2015/63 (4) er som væsentlig bestemmelse for beregningen af bidraget i strid med såvel artikel 114 TEUF som artikel 103, stk. 7, i direktiv 2014/59/EU.
                           
                        
            
                  2.
               
               
                  Andet anbringende om tilsidesættelse af artikel 41, stk. 2, litra c), i Den Europæiske Unions charter om grundlæggende rettigheder (herefter »chartret«), da beregningsproceduren ikke gør det muligt at begrunde den anfægtede afgørelse tilstrækkeligt. For så vidt som beregningen er sket på grundlag af delegeret forordning (EU) 2015/63, kan den ikke finde anvendelse.
               
            
                  3.
               
               
                  Tredje anbringende om tilsidesættelse af chartrets artikel 16 og 20, idet den anfægtede afgørelse som følge af sagsøgerens særlige situation er i strid med det almindelige lighedsprincip. Den anfægtede afgørelse griber desuden uforholdsmæssigt ind i sagsøgerens frihed til at oprette og drive egen virksomhed.
               
            
                  4.
               
               
                  Fjerde (subsidiære) anbringende om tilsidesættelse af artikel 70, stk. 2, i forordning (EU) nr. 806/2014, sammenholdt med artikel 103, stk. 7, i direktiv 2014/59/EU, idet sagsøgte ved beregningen af bidragets størrelse ikke burde have medtaget risikofrie passiver i de relevante passiver.
               
            
                  5.
               
               
                  Femte (subsidiære) anbringende om tilsidesættelse af artikel 70, stk. 6, i forordning (EU) nr. 806/2014, sammenholdt med artikel 5, stk. 3 og 4, i delegeret forordning (EU) 2015/63, idet sagsøgte med urette beregnede sagsøgerens bidrag på grundlag af derivatkontrakternes bruttoværdi.
               
            
                  6.
               
               
                  Sjette (subsidiære) anbringende om tilsidesættelse af artikel 70, stk. 6, i forordning (EU) nr. 806/2014, sammenholdt med artikel 6, stk. 8, litra a), i delegeret forordning (EU) 2015/63, idet sagsøgte med urette anså sagsøgeren for et institut under omstrukturering.
               
            
                  7.
               
               
                  Syvende anbringende om tilsidesættelse af chartrets artikel 41, stk. 1, og artikel 41, stk. 2, litra a), idet sagsøgte skulle have hørt sagsøgeren inden vedtagelsen af den anfægtede afgørelse.
               
            
                  8.
               
               
                  Ottende anbringende om tilsidesættelse af chartrets artikel 41, stk. 1, og artikel 41, stk. 2, litra c), idet sagsøgte ikke har begrundet den anfægtede afgørelse tilstrækkeligt.
               
            
         (1)  Europa-Parlamentets og Rådets forordning (EU) nr. 806/2014 af 15.7.2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (EUT 2014, L 225, s. 1).
      
         (2)  Rådets gennemførelsesforordning (EU) 2015/81 af 19.12.2014 om ensartede betingelser for anvendelse af Europa-Parlamentets og Rådets forordning (EU) nr. 806/2014 for så vidt angår ex ante-bidrag til Den Fælles Afviklingsfond (EUT 2015, L 15, s. 1).
      
         (3)  Europa-Parlamentets og Rådets direktiv 2014/59/EU af 15.5.2014 om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012 (EUT 2014, L 173, s. 190).
      
         (4)  Kommissionens delegerede forordning (EU) 2015/63 af 21.10.2014 om supplerende regler til Europa-Parlamentets og Rådets direktiv 2014/59/EU for så vidt angår ex ante -bidrag til afviklingsfinansieringsordninger (EUT 2015, L 11, s. 44).